
TEHNISKĀ SPECIFIKĀCIJA
 Atklātā konkursā
„Vadlīniju izstrāde bezpilota lidaparātu integrēšanai pilsētas mobilitātes ekosistēmā Rīgas valstspilsētas pašvaldībā”
1. Pakalpojuma apraksts un tā nepieciešamības pamatojums
Rīgas valstspilsētas pašvaldības Pilsētas attīstības departaments (turpmāk – Departaments vai Pasūtītājs), pārstāvot Rīgas valstspilsētas pašvaldību, ir izstrādājis projekta pieteikumu „Pilsētu sagatavošanās ilgtspējīgai mobilitātei pilsētas gaisa telpā (CITYAM)” (Preparing cities for sustainable Urban Air Mobility, (PVM ID APS1162) (turpmāk – Projekts), kas iesniegts  „Interreg Baltic Sea Region” programmā (uzsaukuma ietvaros) un ir saņemts Eiropas Komisijas lēmums par Projekta apstiprināšanu. 
Projekta mērķis ir izstrādāt vadlīnijas bezpilota lidaparātu integrēšanai pilsētas mobilitātes ekosistēmā. Radīt efektīvu likumisko ietvaru, lai paplašinātu bezpilota lidaparātu izmantošanu dažādām pilsētas vajadzībām. Veicināt iesaistīto pušu sadarbību dažādu inovatīvu risinājumu izstrādē, kā arī stiprināt starpvalstu sadarbību un pieredzes apmaiņu.
Projektā plānots veikt pilsētas gaisa telpas pārvaldības jomas izpēti, lai izstrādātu vadlīnijas bezpilota lidaparātu integrēšanai pilsētas mobilitātes ekosistēmā, tai skaitā izstrādāt priekšlikumus efektīvam tiesiskajam regulējumam un radīt priekšnosacījumus veiksmīgas fiziskās infrastruktūras izveidei.
Projekta ietvaros izveidots dalībnieku konsorcijs un saistītie partneri kopā pārstāv Projektā identificētās mērķa grupas – vietējās pārvaldes iestādes, valsts iestādes, infrastruktūras pārvaldītāji, sabiedrisko pakalpojumu sniedzēji, interešu grupas, medicīnas nozare, kuru pārstāv par veselības aprūpi atbildīgās iestādes pilsētās un valsts slimnīcas, kā arī ar gaisa telpas mobilitātes attīstību saistītas vietējās un nacionālās organizācijas. 
3 (trīs) Baltijas jūras reģiona pilsētas – Helsinki, Hamburga un Stokholma, tieši vai ar gaisa telpas mobilitātes jomā vadošo ekspertu organizāciju pārstāvību, ir Projekta vadošie partneri, savukārt Rīga, Tartu un Gdaņska projektā ir replikator-pilsētas, kas piedalās Projekta aktivitātēs, apzina esošo situāciju (t.sk. tiesiskais regulējums, infrastruktūra) gaisa telpas mobilitātē lokālā un nacionālā līmenī, izvērtē iegūtās atziņas un, ņemot vērā labās prakses piemērus, īsteno noteikta veida aktivitātes savās pilsētās.
2. Atbilstība normatīvajiem aktiem
Projekts atbilst Eiropas Komisijas 2019. gada 24. maija regulai  (ES) Nr. 2019/947 par bezpilota gaisa kuģu ekspluatācijas noteikumiem un procedūrām[footnoteRef:2], Ministru kabineta 2024. gada 23. aprīļa noteikumiem Nr. 248 „Bezpilota gaisa kuģu lidojumu noteikumi”[footnoteRef:3], kā arī Rīgas ilgtspējības attīstības stratēģijā līdz 2030. gadam un Rīgas attīstības programmā 2022.-2027. gadam noteiktajai prioritātei „P01. Ērta un videi draudzīga pārvietošanās pilsētā” un tajā ietvertajiem uzdevumiem „1.3. Mobilitāti attīstīt sabalansēti” un „1.4. Veidot ērtu un drošu mobilitāti daudzveidīgas publiskās ārtelpas attīstībai”, kā arī prioritātei „P08: Konkurētspējīga pilsēta ar inovatīvu ekonomiku” un tās uzdevumam „8.3 Stiprināt pilsētas sadarbības ekosistēmas un atbalstīt inovatīvas uzņēmējdarbības iniciatīvas”. [2:  https://eur-lex.europa.eu/legal-content/LV/TXT/?uri=celex%3A32019R0947 ]  [3:  https://likumi.lv/ta/id/351478-bezpilota-gaisa-kugu-lidojumu-noteikumi ] 

3. Pakalpojuma mērķis un pamatojums
Pakalpojuma mērķis – izstrādāt vadlīnijas bezpilota lidaparātu integrēšanai pilsētas mobilitātes ekosistēmā Rīgas valstspilsētas pašvaldībā.
Pakalpojuma pamatojums:
· Inovāciju veicināšana: bezpilota lidaparātu tehnoloģijas strauji attīstās, piedāvājot jaunas iespējas un risinājumus pilsētas mobilitātei. Attīstot šīs tehnoloģijas, var ievērojami uzlabot loģistikas, transporta un dažādu citu funkciju efektivitāti un drošību.
· Ilgtspējīga attīstība: bezpilota lidaparāti var palīdzēt mazināt tradicionālo transporta līdzekļu radīto piesārņojumu un samazināt satiksmes sastrēgumus, kas veicina ilgtspējīgu pilsētas attīstību un labāku gaisa kvalitāti.
· Ekonomiskās izaugsmes stimulēšana: attīstot bezpilota lidaparātu ekosistēmu, var radīt jaunas darba vietas un veicināt ekonomisko aktivitāti, it īpaši tehnoloģiju un inovāciju jomā.
· Efektīva resursu izmantošana: bezpilota lidaparāti var nodrošināt ātrāku un efektīvāku pakalpojumu sniegšanu dažādās jomās, piemēram, medicīnas piegādēs, infrastruktūras pārbaudēs un ārkārtas situāciju risināšanā.
· Reģionālās sadarbības stiprināšana: kopīga vīzijas izstrāde Baltijas jūras valstīm veicinās reģionālo sadarbību un pieredzes apmaiņu, radot vienotu pieeju un standartu ieviešanu, kas atvieglos tehnoloģiju integrāciju un attīstību.
· Rīgas stratēģiskā nozīme: Rīgas kā Baltijas reģiona centrālā pilsēta un nozīmīgs transporta mezgls piedāvā ģeogrāfiski izdevīgu novietojumu bezpilota lidaparātu pilsētas gaisa satiksmes ekosistēmas attīstībai un testēšanai.
Bezpilota lidaparātu pielietošana pilsētas gaisa satiksmes mobilitātē dažādu funkciju veikšanai ir strauji augoša, nodrošinot efektīvus risinājumus loģistikā, sabiedriskajā drošībā, medicīnas piegādēs un infrastruktūras uzraudzībā. Šī tehnoloģija sniedz iespēju ievērojami uzlabot pilsētas iedzīvotāju dzīves kvalitāti, samazināt piesārņojumu un veicināt ilgtspējīgu attīstību.
Tādējādi, izstrādājot un īstenojot rekomendācijas par bezpilota lidaparātu integrēšanu pilsētas mobilitātes ekosistēmā, mēs veicinām inovāciju, ilgtspējību un ekonomisko izaugsmi gan Rīgā, gan visā Baltijas jūras reģionā.
4. Darba uzdevumi
4.1. Sagatavot vadlīnijas bezpilota lidaparātu integrēšanai pilsētas mobilitātes ekosistēmā, precizējot, papildinot un uzlabojot dokumenta projektu (melnrakstu) (1.pielikumā) ietverot sekojošo:
4.1.1. nākotnes bezpilota lidaparātu ekosistēmas attīstības redzējums  Rīgas valstspilsētas pašvaldības telpā (pašvaldību funkcijām un komercijai);
4.1.2. rekomendācijas bezpilota lidaparātu integrēšanai redzamības (turpmāk - VLOS) un ārpus redzamības (turpmāk - BVLOS) komerclidojumiem un inovāciju attīstībai  pilsētas mobilitātes ekosistēmā Rīgas valstspilsētas pašvaldībā (pacelšanās un nolaišanās platformas, vertiporti, dronu infrastruktūra, lidojumu koridori u.c.);
4.1.3. bezpilota lidaparātu VLOS un BVLOS komerclidojumu  jomu regulējošo normatīvo aktu prasības pilsētvidē un priekšlikumi tiesiskā regulējuma pilnveidošanai Rīgas valstspilsētas pašvaldībā.
4.2. Sagatavot bezpilota lidaparātu infrastruktūras un saskaņošanas procedūras priekšlikumus, lai atvieglotu komerclidojumu saskaņošanas procesu, samazinātu zemes un gaisa riskus un panāktu atbilstību Eiropas Aviācijas drošības aģentūra (turpmāk – EASA) noteikumiem. Analīzi reducēt līdz konkrētiem regulas 2019/947  un EASA noteikumiem,  piedāvājot konkrētākus infrastruktūras un saskaņošanas risinājumus komerclidojumu un inovāciju organizēšanai pilsētvides apstākļos.
4.3. Organizēt, vadīt un protokolēt vismaz 2 (divas) klātienes vai attālinātās Projekta darba grupas sanāksmes vismaz 15 personām, kurās savlaicīgi tiks apspriesti Tehniskās specifikācijas 4.nodaļā noteikti darba uzdevumi. Nepieciešamības gadījumā Departaments nodrošina sapulces telpas līdz 25 personām.
4.4. Pakalpojuma izstrādes ietvaros sagatavotos Projekta darba grupas sanāksmju un prezentāciju materiālus nodot Departamentam.
5. Darba izpildes termiņš
Pakalpojuma izpildes laiks ir līdz 2025.gada 15. septembrim.
6. Darba noformējums un formāts
6.1.  Pakalpojuma darba rezultāti noformējami rakstiski latviešu valodā ar kopsavilkumu un prezentāciju materiāliem latviešu valodā, sniedzot atsauces uz izmantotajiem informācijas avotiem.
6.2.  Teksta, grafiskie un vizuālie materiāli sagatavojami un iesniedzami:
6.2.1. elektroniskā teksta (DOCX) formātā;
6.2.2. portatīvā dokumenta (PDF) formātā;
6.2.3. papīra izdruku formātā  2 (divos) eksemplāros.

Pielikumā: vadlīniju dokumenta projekts (melnraksts) „Vadlīnijas bezpilota lidaparātu integrēšanai pilsētas mobilitātes ekosistēmā Rīgas valstspilsētas pašvaldībā”.

